शक न हो इसलिए आईएमईआई नंबर बदल कर कबाड़ में पटक देता था हार्ड डिस्क
बदमाशों से चोरी व लूट के मोबाइल खरीदकर आईएमईआई नंबर बदलने वाले आरोपियों का पुलिस को पांच दिन का रिमांड मिला है। गिरोह के सरगना व्यापारी रेहान पिता अब्दुल जब्बार निवासी चंपाबाग ने बताया उससे कई व्यापारी भी आईएमईआई नंबर बदलवाने आते थे। क्राइम ब्रांच अब उन व्यापारियों की तलाश में जुट गई है। उनसे जब्त सामग्री को जांच के लिए जिला साइबर लैब भोपाल भेजा है।
एएसपी अमरेंद्रसिंह ने बताया आरोपी रेहान से एक एक्सटर्नल हार्ड डिस्क भी मिली है, जिससे वह आईएमईआई नंबर बदलता था। शक न हो इसलिए इसेे कबाड़ में पटक रखता था। अब तक वे कितने मोबाइलों के आईएमईआई नंबर बदल चुके हैं इसके लिए आरोपियों से जब्त सॉफ्टवेयर, कम्प्यूटर, लैपटॉप हार्ड डिस्क सहित अन्य सामग्री जिला सायबर लैब जांच के लिए भेजे जा रही है। वहीं जेल रोड के कई व्यापारी भी उनसे ये काम करवा चुके हैं। उनकी तलाश की जा रही है।
इधर, आरोपी रेहान का छोटा भाई सिद्दीक व उसके साथी गोलू और वसीम के घरों की भी पुलिस ने तलाशी ली। बताते हैं कई मोबाइलों के आईएमईआई नंबर बदलवाकर उन्होंने घर पर भी रखे थे। बताते हैं आईएमईआई नंबर बदलने का काम वह घर पर भी करता था।
बेकार हो चुके मोबाइल के आईएमईआई नंबर करें नष्ट
डीआईजी हरिनारायणचारी मिश्र ने कहा- उपभोक्ता अपने पुराने बेकार हो चुके मोबाइल को ऐसे ही कबाड़ में न बेचें। इससे पहले वे मोबाइल का आईएमईआई नंबर जरूर नष्ट करें, ताकि कोई भी उसका दुरुपयोग नहीं कर सके।
hin_Deva hin_Deva hin_Deva hin_Deva hin_Deva hin_Deva